Premierul a declarat vineri că se fac analize săptămânale și lunare ale activității miniștrilor și că este mândru de faptul că în ultimul an nu a apărut niciun scandal în interiorul echipei.
Marcel Ciolacu a răspuns astfel, într-o conferinţă de presă la Brăila, unei întrebări privind o eventuală remaniere a executivului, înainte sau după alegeri.
„Analiza miniştrilor este săptămânală şi lunară. Normal, de exemplu săptămâna viitoare – împreună cu domnul Adrian Câciu şi cu ministrul Finanţelor deja am avut o întâlnire premergătoare – urmează să am o discuţie cu fiecare ministru, cu fiecare instituţie, în ceea ce priveşte PNRR-ul şi evoluţiile care sunt pe fiecare jalon. Deci o dinamică, nu e o analiză, ne-am strâns şi hai să vedem ce cap tăiem.
De ce sunt foarte mândru? Cu toate că este un guvern de coaliţie, format din PSD şi PNL, în acest an de zile de când sunt prim-ministru n-am auzit de niciun scandal în interiorul echipei guvernamentale. Chiar e o premieră pentru România şi sunt foarte mândru de acest lucru”, a declarat Marcel Ciolacu citat de Agerpres.
Premierul a mai punctat că românii aşteaptă un climat de construcţie şi dezvoltare, nu scandaluri. „Cred că asta aşteaptă românii, să fie un climat de construcţie şi dezvoltare, nu de scandal. Îmi pare rău, nu dăm foarte multe breaking news-uri, dar avem cu carnea de miel, într-o lună vorbim iar de carnea de Crăciun şi gata”, a adăugat Marcel Ciolacu.
Președintele PSD a participat la deschiderea oficială a campaniei electorale în organizația Brăila a social-democraților. El a postat ulterior pe Facebook un mesaj care surprinde esența evenimentului.
„Pe 9 iunie va fi vorba despre 2 lucruri: performanță în administrație și atragerea de investiții și fonduri europene. PSD Brăila le are pe ambele!
Și acest lucru se datorează întregii echipe de aici, coordonată de Mihai Tudose, Dragomir Viorel Marian și Francisk Iulian Chiriac.
Acesta a fost și motivul pentru care am ales să pornim astăzi cursa electorală într-una dintre cele mai frumoase organizații. Sunt ferm convins că PSD Brăila va obține o victorie categorică pe 9 iunie.
Brăila are nevoie de continuitate, aici există o viziune clară și un plan de dezvoltare integrat, atât pentru municipiu, cât și pentru județ. Mult succes!”, este mesajul postat de liderul social-democrat.